SKRIFTLIG FORESPØRGSEL E-1813/98

af Luigi Vinci (GUE/NGL) og Lucio Manisco (GUE/NGL) til Kommissionen

(11. juni 1998)

Om: Gennemførelse af direktiv 91/689/EØF om farligt affald

I henhold til artikel 3, stk. 2, i direktiv 91/689/EØF(1) om farligt affald kan en medlemsstat i henhold til artikel 11, stk. 1, litra b), i direktiv 75/442/EØF(2) fritage virksomheder, der nyttiggør affald, for kravet om tilladelse som omhandlet i artikel 10 i direktiv 75/442/EØF. Betingelserne herfor er beskrevet i artikel 3, stk. 2, i direktiv 91/689/EØF. I henhold til artikel 3, stk. 4, i direktiv 91/689/EØF skal en medlemsstat, hvis den agter at gøre brug af bestemmelserne i stk. 2, meddele Kommissionen de deri omhandlede regler senest tre måneder før deres ikrafttræden. Kommissionen konsulterer medlemsstaterne.

På baggrund af denne konsultation foreslår Kommissionen, at reglerne vedtages endeligt efter fremgangsmåden i artikel 18 i direktiv 75/442/EØF. Med direktiv 83/189/EØF(3) indførtes der en særlig informationsprocedure med hensyn til tekniske standarder og forskrifter.

1. Hvorledes fortolker Kommissionen ovennævnte artikel 3, stk. 4? Hvis fristen på tre måneder, som gælder fra tidspunktet for meddelelsen til Kommissionen om de generelle regler, er overskredet, kan disse regler da vedtages, også selv om Kommissionen ikke har truffet afgørelse om, hvorvidt den godkender eller forkaster de pågældende regler?

2. Er det rigtigt, at Italien har givet Kommissionen meddelelse om et udkast til tekniske standarder med henblik på anvendelse af forenklede procedurer i forbindelse med nyttiggørelse af farligt og ikke-farligt affald?

3. Hvornår blev denne meddelelse forelagt, både i forhold til kravet i artikel 3, stk. 4, i direktiv 91/689/EØF og direktiv 83/189/EØF?

4. Ved Kommissionen, om "standstill"-perioden i forbindelse med meddelelsen om ovennævnte italienske standarder stadig gælder, eller hvornår den i benægtende fald udløb, både hvad angår direktiv 91/689/EØF og direktiv 83/189/EØF?

Svar afgivet på Kommissionens vegne af Ritt Bjerregaard

(17. juli 1998)

I artikel 3, stk. 4, i Rådets direktiv 91/689/EØF er det fastsat, at de nationale bestemmelser, der er omtalt i artikel 3, stk. 2, kan vedtages efter udløbet af den tremåneders periode, der er omtalt i denne artikel, også selv om Kommissionen endnu ikke har truffet beslutning om at godkende eller afvise dem. Såfremt den pågældende medlemsstat efter udløbet af tremånedersfristen vedtager bestemmelserne og Kommissionen dernæst ikke godkender dem, skal bestemmelserne ændres med henblik på at undgå overtrædelse af fællesskabslovgivningen.

Italien har meddelt Kommissionen en række udkast til bestemmelser i medfør af artikel 31-33 i det italienske lovdekret nr. 22/1997 vedrørende affald. Meddelelsen blev indgivet hhv. den 27. august 1997 i medfør af direktiv 83/189/EØF og den 17. oktober 1997 i henhold til direktiv 91/689/EØF. Et yderligere bilag til udkastet til foranstaltninger blev meddelt den 12. februar 1998 i medfør af artikel 3, stk. 4, i direktiv 91/689/EØF. Status quo-perioderne i henhold til direktiv 83/189/EØF og direktiv 91/689/EØF udløb hhv. den 28. november 1997 og den 17. januar 1998. For så vidt angår det bilag, der blev meddelt den 12. februar 1998, udløb status quo-perioden den 12. maj 1998.

(1) EFT L 377 af 31.12.1991, s. 20.

(2) EFT L 194 af 25.7.1975, s. 39.

(3) EFT L 109 af 26.4.1983, s. 8.